عبد الخالق مدراسی

عبد الخالق مدراسی (پیدائش: 10 مارچ 1953ء) ایک ہندوستانی دیوبندی عالم دین اور قاری قرآن ہیں۔ دار العلوم دیوبند کے استاذ حدیث اور نائب مہتمم ہیں۔ وہ وہاں تقریباً پچاس سال سے مدرس ہیں، سالہا سال سے وہاں انتظامی و تعمیراتی خدمات بھی انجام دے رہے ہیں۔

سوانح 
مدراسی  10 مارچ 1953ء کو جدوال، آرکاٹ، مدراس، بھارت  میں پیدا ہوئے۔

قرآن کریم، اردو، حساب اور دینیات کی ابتدائی تعلیم مدرسہ امداد المسلمین، جدوال میں اور انگریزی، حساب، جغرافیہ اور دیگر علوم عصریہ للّٰہ مدرسہ، بلنج پور، تمل ناڈو میں حاصل کی۔

اس کے بعد فارسی کی تعلیم 1961ء کو مدرسہ باقیات صالحات میں حاصل کی، 1963ء کو عربی تعلیم کا آغاز دار العلوم سبیل الرشاد بنگلور سے ہوا، نیز عربی تعلیم کی تحصیل میں مدرسہ داؤدیہ، تمل ناڈو بھی قابل ذکر ہے۔

دار العلوم سبیل الرشاد کے زمانۂ طالب علمی میں قاری اظہر حسن امروہوی سے قراءت سبعہ و عشرہ بھی پڑھی۔

1969ء میں دار العلوم دیوبند میں داخلہ ہوا اور 1970ء میں وہاں سے فارغ ہوئے۔ انھوں نے صحیح البخاری؛ سید فخر الدین احمد مرادآبادی سے پڑھی۔ ان کے اساتذۂ دار العلوم دیوبند میں نصیر احمد خان بلند شہری کا نام بھی مذکور ہے۔

دورۂ حدیث سے فراغت کے بعد انھوں نے دار العلوم دیوبند ہی سے 1970ء میں صف نہائی عربی (تکمیلِ ادب)، 1971ء میں تکمیلِ معقولات اور 1972-73ء میں تکمیلِ افتا کا نصاب مکمل کیا۔ 1970ء کے بعد 1974ء تک عربی ادب میں وحید الزماں کیرانوی سے خوب محنت و مشق کی۔

رجب 1393ھ بہ مطابق اگست 1973ء میں دار العلوم دیوبند میں بحیثیت استاذ ان کا تقرر عمل میں آیا۔ القراءۃ الواضحۃ مکمل، دیوان متنبی، تاریخ الادب العربی، تفسیر جلالین، مشکاۃ المصابیح اور شمائل ترمذی جیسی کتابیں ان کے زیر درس رہی ہیں ۔  1408ھ بہ مطابق 1987ء سے دار العلوم دیوبند کے شعبۂ تعمیرات کے ناظم ہیں۔

دار العلوم کی پرشکوہ مسجد جامع رشید اور فلک بوس زیر تعمیر شیخ الہند لائبریری اور دیگر عمارتیں ان کے تخلیقی ذوق اور فنی مہارت کا شاہکار ہیں۔

1418ھ بہ مطابق 1997ء سے وہ دار العلوم دیوبند کی نیابت اہتمام کے فرائض بھی انجام دے رہے ہیں۔

حوالہ جات

کتابیات 

 

بقید حیات شخصیات
ضلع ویلور کی شخصیات
تمل ناڈو کی شخصیات
تامل ناڈو کے معلمین
دار العلوم دیوبند کے فضلا
دار العلوم دیوبند کی شخصیات
دار العلوم دیوبند کا تدریسی عملہ